**Kun. Kazimiero Vaičionio gyvenimo tikslas - tikėjimas ir lietuvybė**

„Viešpats pakrantėj stovėjo, mokinių sau ieškodams žiūrėjo, kas Dievo žodžiais žvejotų širdis. O Kristau, Tu mane pastebėjai,- savo lūpom mano vardą ištaręs, savo valtį aš palikęs skubėjau, kad per amžius būčiau Tavo žveju.“

Kun. K. Vaičionis, gimė **1921 m. rugpjūčio 17 d**. Tūrdvario kumetyne, Jono ir Anelės Vaičionių šeimoje, augo Vieversynės kaime, buvo auklėjamas kun. J. Katelės švietimo įtakoje. Jo mama Anelė Levanaitė užaugo Katelės parapinio švietimo laikais. Vaičionių šeimoje vyravo religinė nuotaika: mama tretininkė, dukros pavasarininkės, sūnūs – angelaičiai, gavėnioje sausas pasninkas, o vakarais skaitomos ir giedamos Kristaus kančios stotys (stacijos).

Baigęs pradžios mokyklą Panemunėlyje, Kaziukas sėkmingai įstojo į pirmąją gimnazijos klasę Rokiškyje. Apsistojo pas tėvelio seserį Aneliutę Kavaliauskienę. Tiek jos vyras Jonas, tiek ir Kaziuko teta buvo giliai tikintys, pamaldūs, savo vaikų neturėjo ir labai mylėjo Kaziuką.

Kaip mokykloje, taip ir gimnazijoje Kaziukas buvo pirmūnas, padėdavo kitiems gimnazistams įveikti matematikos ir lietuvių kalbos spragas ir skolas. Kaziukui didelės įtakos turėjo literatūros mokytojas Juozas Tarvydas. Jo skatinamas pradėjo rašyti prozos kūrinėlius ir skaityti juos literatų susirinkimuose bei rašyti į moksleivių laikraštėlį. Mėgo muziką: pūtė miško ragą, dainavo moksleivių chore. Sąmoningu kataliku ir Tėvynės mylėtoju skatino jį būti ir ateitininkų organizacija.

Šeimoje gauti tikėjimo pavyzdžiai, bendravimas su Panemunėlio klebonu Matelioniu ir vikaru Garška, ateitininkų organizacija ruošė Kaziuką gyvenimo pašaukimui.

Sovietų Sąjungai okupavus Lietuvą, Kaziukas stiprino savo tikėjimą religine literatūra, gauta iš Panemunėlio vikaro. Moksleivis provokatorius, pasiskolinęs iš Kaziuko religinę knygą ją suplėšė, lapus iškabinėjo ant stulpų Rokiškyje ir įskundė Kaziuką, kad jis platinąs antisovietinę literatūrą. Dėlto **1941 m. vasario 16-osios** naktį Kaziuką suėmė ir žiauriai tardė Rokiškio čekistai.

Kaziuko tėveliui paprašius, kad sūnų paleistų, čekistai reikalavo kad pasirašytų, jog atsisako savo sūnaus kontrrevoliucionieriaus.

– Ne, ponuliai, kaip gi aš galiu išsižadėti savo vaiko!

Tai išgirdę čekistai, šaukdami „mes ne ponuliai”, vožė Kaziukui kėde per galvą, ir jis krito be sąmonės. Tik gimnazijos direktoriaus ir muzikos mokytojo Jovaišos prašomi, Kaziuką prieš gegužės pirmąją paleido, kad galėtų dainuoti šventiniuose renginiuose.

Karui prasidėjus, čekistai nutarė Kaziuką nušauti.

Lemtingą **1941 m. birželio 26 d**. bėgdami nuo vokiečių karių, čekistai ir komjaunuoliai traukdamiesi į Rusiją, pradėjo šaudyti į prie vieškelio ravinčius daržą Kaziuką ir jo brolį aštuoniolikmetį Jonuką. Kaziukas pasislėpė rugiuose, o Jonukas pasileido bėgti Nemunėlio link. Deja, kulka pavijo...

Kazimieras buvo įsitikinęs, kad Jonuką nušovė vietoje jo, o 1944 m. išgirstos čekistų kalbos, kad „ne tą svolačių nušovėme”, tai patvirtino.

**1941 m. vasarą** Kazimieras Panevėžyje baigė muzikos mokytojų kursus, tačiau mokytojauti neteko, nes vienas dėstytojas nusivežė jį į Kauno kunigų seminariją. Įstojęs į ją Kazimieras domėjosi ir universitete dėstančio prof. A. Maceinos paskaitomis, tačiau pasirinkimą sustiprino brolio Jono, svajojusio tapti kunigu, auka.

Po metų, Kazimieras persikėlė į kuriamą lietuvišką Vilniaus kunigų seminariją, iškeldamas sau tikslą - skleisti krikščionybę ir lietuvybę Vilniaus krašte.

Kupinas dvasingumo ir pasišventimo pašaukimui, baigdamas seminariją kartu su trim bendražygiais Aušros Vartuose duoda priesaiką „**Keturių sutartinę**“, kurioje prašo laiminti jų pašaukimo kelionę Motiną Mariją.

**1945 m. spalio 28 d.** arkivyskupas Mečislovas Reinys įšventino Kazimierą kunigu, o pirmosios iškilmingos Šv. Mišios Panemunėlyje buvo paaukotos 1946 m. sausio 1-ąją.

Pirmoji parapija - Švenčionys. Čia vikaraudamas kun. K. Vaičionis pagarsėjo kūrybingais pamokslais ir gražiu giedojimu. Su pamokslais per rekolekcijas aplankydavo visas dekanato parapijas.

Lietuvybe trykštantis, entuziastingas kun. Vaičionis, norėdamas padėti organizuoti lietuvišką chorą ir pamaldas, pasiūlo kun. K. Vasiliauskui, neturinčiam muzikinio išsilavinimo, pasikeisti parapijomis. Jam sutikus ir Vilniaus bažnytinei vadovybei pritarus, nuo **1947 m. rugpjūčio** Vaičionis paskiriamas vikaru į Kalesninkus, o Vasiliauskas į Švenčionis. Kalesninkuose kiekvieną vakarą važiuoja į kaimus pas žmones, kuria chorą ir rengia lietuviškas pamaldas. Po trijų mėnesių per Šv. Juozapato atlaidus jau vyko iškilmingos lietuviškos pamaldos. Žinoma, ši jo veikla daug kam nepatiko, todėl buvo iškeltas į Eišiškes, vėliau į Vilnių, Šv. Jokūbo ir Pilypo bažnyčią, kurią okupantai greit uždarė. Tad, kun. Vaičioniui teko administruoti nebaigtą statyti Švenčiausios Jėzaus Širdies bažnyčią.

1948 m. uždarius Aušros Vartų kolegiją ir keturias bažnyčias Vilniuje, studentai ateitininkai organizavo maldos grupę, pavadintą Aušros Vartų Mergelės kolegija. Kun. Vaičionio iniciatyva buvo paruoštas Aušros Vartų Kolegijos įkūrimo ir pasiaukojimo Švenčiausiai ir Nekalčiausiai Marijos Širdžiai aktas ir laiškas Šventajam Tėvui Pijui XII, kurie buvo pasirašyti 1948 m. spalio 31 d. dalyvaujant ir kun. Vasiliauskui. Priesaikos tekstą įdėję užgipsavo Marijos statulėlėje.

Aušros Vartų Kolegija tapo jaunimo dvasinio judėjimo centru. Čia buvo organizuotos Mistinės Lietuvos kankinių laidotuvės, surinkus po kruopelę žemės nuo žuvusių partizanų, kalinių ir tremtinių kapų į Relikvijorių. Kun. Vaičionis, stipriai rizikuodamas, išradingai dėstė tikybą studentams universiteto bibliotekoj, o studentija rinkdavosi klausytis jo ugningų pamokslų Jėzaus Širdies bažnyčioje. Jis buvo tarsi antrasis Lipniūnas.

Plintant Aušros Vartų Kolegijos veiklai, kun. Vaičionis stengėsi suteikti jai ne vien religinį, bet ir akademinį pobūdį. Kun. Vasiliauskas prisiminė V. Mykolaitį – Putiną, prof. Jonyną, Jucį ir kitus bendravusius su studentais. Skaitydavo paskaitas ir Vaičionis. Visi trys Kolegijos kunigai – Garuckas, Vasiliauskas ir Vaičionis – sakydavo uždegančius pamokslus. Vaičionį suėmė pirmąjį, 1949 m. birželio 26 d., kunigo tarnystėje tebuvus trejus metus ir septynis mėnesius. MGB rūsiuose Lukiškėse Vaičionis pradėjo kančios kelią už tikėjimą ir lietuvybę. Kun. Vasiliauskas pasakojo, kad tardytojai, ieškodami tinkamo kaltinimo, klausę, kuo jis jaučiasi nusikaltęs tarybų valdžiai, Vaičionis atsakęs: „Tuo, kad per mažai kovojau prieš bolševikus”.

-Tada ir kalbų nebelieka – tu pats sau kaltinimus paskelbei!- Kaltino, kad jis kažkam davęs šliūbą be zakso (civ. metrikacijos biuro) pažymos. Bausmę paskyrė be teismo – 10 metų lagerio ir 5-ius metus tremties.

Sveika, Aušros Vartų Švenčiausia Mergele!

Skubu prie Tavęs, kai toks sielvartas gelia:

juk visas pasaulis kentėjimų aikštė,

kur mano tauta kryžiaus kelią išvaikštė,

kur jos širdies kraujas karoliais lašėjo,

kai josios vaikai į vergiją išėjo...

Jau Vilniaus Lukiškių kalėjime apie kun. Vaičionį ėmė sklisti legendos. Jis drąsindavo drauge sėdinčius kalinius, o savo protestą reikšdavo be žodžių: veda jį kur nors saugumo ar kalėjimo koridoriais, o Vaičionis vos juda. Keikiasi čekistai, o jis nepajudinamas. Rėkia: „Greičiau!..“, tada Vaičionis beveik bėga nepavejamas.

Kun. Kazimierą išvežė į Karagandos lagerius. Po metų atvežė tardymui į Vilnių, nes kagėbistai iš šnipo sužinojo apie Aušros vartų Mergelės Marijos kolegiją. Suradę dokumentą, nuteisė 25 metams lagerio Osoboje sovieščanije (Ypatingo pasitarimo) Maskvoje nutarimu.

Prasidėjo kančių odisėja tarp gyvenimo ir mirties, kuri tęsėsi dešimt metų lageriuose, karceriuose ir kalėjimuose pasiglemždama gražiausius jaunystės metus.

**1951 m.** ku. Kazimieras atsiduria Vorkutoje, aštuntame „Olpe“ anglies kasyklose, vėliau - prie naujai tiesiamam geležinkeliui pilamo pylimo.

Po Stalino mirties Vorkutos lageriuose vyko kalinių sukilimas. Pamatęs, kaip žiauriai malšino sukilimą, kaip šaudė žmones, kun. Vaičionis parašo pareiškimą, kuriame pareiškia, kad „matydamas kaip elgiasi su žmonėmis, nusprendžiau daugiau nė vieno gramo anglies savo priešams neduoti, į darbą neiti“. Pareiškimą paliko barake ant stalo ir daugiau į darbą nėjo.

Atsisakymas eiti į darbą buvo laikomas labai dideliu nusikaltimu ir žiauriausiomis priemonėmis baudžiamas. Kazimieras, būdamas drąsus ir principingai užsispyręs, turėjo didelį autoritetą kalinių tarpe, todėl lagerių administracija Jį vadino:“ Očenj opasnyj recidivist. Deržatj pod usylenom konvojem“(labai pavojingas recidyvistas. Skirti ypatingą apsaugą).

Pradžioje jį išrengtą pasodino apšerkšnijusiame karceryje ir laikė iki sąmonės netekimo. Nepaisydamas pasekmių Vaičionis atkakliai gynė savo žmogiškąjį orumą. V. Petkus prisimena atvejį, kai lagerio viršininkui įkalbinėjant ir susiginčijus, Vaičionis nieko nelaukdamas griebė už ilgos pliauskos ir užsimojo.

Sykį karceryje, jau visai nusilpęs iš alkio ir šalčio, gavo iš sargybinio dubenėlį putros kartu su patyčiomis. Jis sviedė tą putrą sargybiniui į veidą. Tas, įsiutęs norėjo Vaičionį paskandinti srutose, tačiau, pamatęs, kad šis vos gyvas, iškvietė medikus.

Bedugnėm, tarpekliais, pašlaitėm kalnynų

Toks siauras takelis vingiuoja dangun.

Artėki, artėki tu, mano Tėvyne,

Artėkit, pakalnės, pakvipę medum!

Pirmyn! Ten girdžiu jau pažįstamą aidą,

Regiu man mojuojančius savo draugus...

Tenai Atpirkėjas nušluostys nuo veido

Man riedančių ašarų džiaugsmo perlus.

Prisiminęs drauge praleistas Vorkutoje dienas, kun. Vasiliauskas liudijo: „Nebuvo dienos, kad Vaičioniukas būtų apleidęs savo pareigas. Aukodamas Mišias, jis visiškai pasikeisdavo – tiek taurumo švytėdavo jo veide. Nežinau nė vieno kito tokio, kuris prilygtų Vaičioniui herojiškumu.

„Otkazčikai” - atsisakantys dirbti – pavojingas užkratas lageryje, tad jį išvežė į kalėjimą „Kresty” Valdajaus aukštumose. Vežant į kalėjimą kartu su nuteistuoju karo didvyriu lakūnu, jam bandant pabėgti, kaliniai buvo šaudomi. Kazimieras išliko gyvas pasislėpęs po žuvusiais vagone. Po trejų metų jį perkėlė į Intos lagerius. Tačiau „nepasitaisius”, vėl po pusmečio išsiuntė į Vladimiro „na Kliazme” kalėjimą vieneriems metams. Ten pasiekė ir bylos peržiūros rezultatai – bausmę nuo 25 m. sumažino iki 10 m.

Iš Vladimiro kalėjimo vėl buvo išvežtas į Vorkutą, kur vėl susitiko su kun. Vasiliausku. Žinoma, šachtose nedirbo, valdžiai anglies nekasė, bet, būdamas dieną zonoje, padėdavo lagerio draugams skalbykloje, kurią aptarnavo invalidai, išplaudavo barakus, užjausdamas pavargusius budinčiuosius.

Lageriuose rašytomis eilėmis jis kentėjo kartu su broliais ir sesėmis, giliai įsijausdamas į jų skausmus, netektis, neviltį... Ant popieriaus skiautelių eiliuotai vertė iš lotynų kalbos psalmes, išvertė „Giesmių giesmę”, apmąstydamas Tautos kančias, rašė „Lietuvos Jeremiadą - Tėvynės raudojimą”, Žolynėlių kantatą, aukojo Šv. Mišias. Pramokęs japonų kalbos, lageryje pakrikštijo japonų jaunuolį, už tai gavo karcerio.

Gieda miškas atgijęs, skynimai,

Gieda – gaudžia bažnyčių varpai...

Jūs, šventi Lietuvos atminimai,

Ak jūs, silpno belaisvio sparnai,

Kelkit- neškit, nuo šachtų barako,

kur mirtis vien kalena dantis...

Man kančios, man vergijos užteko,

Jau pavargo, išseko širdis...

Lagerio administracija daug pastangų dėjo ateistiniam auklėjimui, kviesdavo paskaitininkus. Tačiau Vaičionį gerbiančių recidyvistų dėka, dažnai vietoj plakatų apie paskaitą, likdavo tik atskiros popierių juostos.

Lagerio administracija suprato, kieno čia veikla, ir nusprendė jį iš lagerio išvežti. Tačiau, liepę ateiti prie sargybinių posto, Vaičionio nesulaukė. Grįžęs iš darbo, kun. Vasiliauskas susitiko džiūgaujantį Vaičionį – „visą dieną manęs nepagauna“. Sugavo...Nuvežė už Baikalo, į miške esantį kalėjimą, iš kur, suėjus 10 metų nuo suėmimo, 1959 m. birželio 29 d., paleido be teisės gyventi Lietuvoje.

Ne vyšnios žydinti šaka,

ne saulėj žvilganti šerkšna,-

tai Tu, o Lietuva, balta

skubi per debesų rožynus...

Ten, už Tavęs, šimtams karžygių

krūtinės putinais pražydo.

Jų skausmo džiaugsmas paskutinis

be garso šaukia: Tau Tėvyne!

Savo eilėse Vaičionis kelia klausimą, kaip viską, kuo esame kupini iki sielos gelmių ir ką per rūsčiausius išbandymus supratome, kaip visa tai perteikti kitiems? Kaip perteikti, kad tiesa ne gniuždytų ir keltų vien liūdesį ar beviltiškumą, o ugdytų stiprybę, pasitikėjimą savimi, pasididžiavimą pasirinkto kelio aiškumu, meilę Tėvynei išaugintų iki drąsos įgyvendinti šviesiausius savo siekius.

Tremčiai ieškojo artimesnės Lietuvai vietos. Priregistravo Pskovo srityje, Bolagoje, tik po pusmečio buvo leista prisiregistruoti Latvijoje, Rezeknėje, kur dirbo kūriku, vėliau Jekabpilyje cukraus, plytų fabrikuose statybininku, motociklu vežiojo gėles gėlininkystės ūkyje, slapta vargonininkavo Rezeknėje ir Jekabpilyje.

Vertė į latvių kalbą lietuviškas giesmes; jos buvo mielai giedamos bažnyčiose. Išvertė Aleksejaus Tolstojaus (caro laikų rašytojo) „Joną Damaskietį”, latvių klasikų J .Rainio, Aspazijos ir kt. poezijos gintarėlius, labai artimus originalo skambesiui.

1963-1964 m. parašė poemėles: „Piemenaujanti karalaitė – Regina”, „Sicilijos rožė“ (apie Šv. Agotą), „Sužieduotinių simfonija“ (apie Šv. Ceciliją), „Linksmasis romietis“ (apie Šv. Lauryną), „Ikonijos Teklė“, „Marytė Goretti”.

Pagaliau po vienuolikos metų tremties  **1970 m.,** kun. Kazimierui buvo leista gyventi Lietuvoje ir dirbti pastoracinį darbą. Pradžioje buvo paskirtas į Švenčionis, bet neilgam, buvo kilnojamas į lenkiškas parapijas: Pabradė, Paberžė, Turgeliai. Visose parapijose darbavosi uoliai, – vienas pirmųjų pradėjo aukoti šv. Mišias gimtąja kalba. Visose parapijose bažnyčia būdavo pilna jaunimo, kurie skaitydavo skaitinius, giedodavo, patarnaudavo. Parapijiečių šventes filmuodavo, po to žiūrėdami kartu džiaugdavosi bendravimu. Rankraščiuose sukaupė daug įtaigių pamokslų, aktualių ir šiandien. Vesdamas rekolekcijas kunigams 1985, 1989 m. Aušros Vartuose, mąstymuose apie kunigo pašaukimą, dalinosi savo išgyvenimais ir patirtimi.

„Iš pačios gilumos sugraudintos širdies į tave, mano Dieve, šaukiuos! Savo ausį atkreipk iš aukštybių pilies į šią maldą sukurtą varguos.“

Tai kun. K. Vaičionio giesmė, kurios žodžius randame liturginiame maldyne, muzika Liongino Abariaus.

Vertė šiuolaikines lenkų giesmes į lietuvių kalbą, kūrė eiles ir eilėms pritaikydavo gaidas. Dažnai giedamos giesmės, mėgiamiausios pop. Jono Pauliaus II, „Viešpats pakrantėj stovėjo“ lietuviškas vertimas taip pat yra kun. Vaičionio. Paruošė giedotines Šv. Mišias. Rinkinyje „Giedanti jaunystė“ (1980 m. I , II dalyse) patalpintos 33 giesmės. Dirbdamas Lietuvoje buvo liturginės komisijos nariu, padėjo redaguoti giesmyną, kuriame yra ir jo giesmių. Buvo Vilniaus vyskupijos kunigų Tarybos nariu, Turgelių dekanato dekanu.

Lietuvos krikščionybės 600 metų jubiliejaus proga vyko su Lietuvos kunigų delegacija į Vatikaną.

Tik po dvidešimties metų buvo paskirtas į lietuvišką Ceikinių parapiją, kurioje dirbo iki 2001m. Mirė 2002m. lapkričio 9 dieną, palaidotas Ceikinių bažnyčios šventoriuje.

Kunigas Kazimieras Vaičionis spinduliavo didžiule meile Tėvynei ir jos žmonėms. Pasak Roberto Keturakio, „ K. Vaičionio talentas visame „Gėlių kantatos“ epe darniai, lyriškai, jautriai derina liturginius ir tautosakos motyvus, spalvas ir prasmes. Šita dangiškai žemiška ir žemiškai dangiška simfonija liudija: žmogų sunaikina ne kančia, o kančios beprasmybė.“

Nuostabios sielos, tvirto charakterio asmenybė. Paprastas, turtingas dvasiškai, bet nekaupiantis jokių materialinių turtų, pasiruošęs paskutinius marškinius atiduoti jį prašančiam žmogui. Vyresni parapijiečiai puikiai prisimena kunigą, jo šypseną, jautrią širdį ir paliktus gerumo žodžius. Kiekvieną žmogų pasitinkantis ir palydintis, visiems savas. Tai buvo tikras kunigas, teisingas ir nuoširdus, skelbė tik tai, kuo pats buvo įsitikinęs ir tai liudijo savo gyvenimu.

Gaila, kad tiek mažai žmonių žino apie mūsų kraštiečio kūrybą. Tik viena knygelė „Lietuvos Jeremiada“ buvo išspausdinta, tarpininkaujant jo ištikimam draugui ir bendražygiui kun. K. Vasiliauskui. Visa kūryba liko rankraštinėse, sovietiniais laikais padaugintose kopijavimo būdu knygelėse. K. Vaičionio epiniai kūriniai perspėja, kad ne žiaurus likimas pražudo mus, o netikėjimo tuštuma.

Džiugu, kad kun. K. Vaičionio gausus palikimas rado vietą kraštotyros ekspozicijoje Ceikiniuose. 2021 m. spalio 23 d. šalia bažnyčios esančiame gimtajame Kipro Petrausko namelyje buvo atidaryta Ignalinos rajono savivaldybės viešosios bibliotekos Ceikinių filialo kraštotyros ekspozicija, joje eksponuojami kunigo daiktai, rankraščiai, audio įrašai.

Paminėtos šviesios atminties kunigo poeto Kazimiero Vaičionio 100 gimimo metinės. Idėjos įgyvendintoja bibliotekininkė Ona Martinėnienė, renginyje dalyvavo ir Jo giesmes giedojo Jolanta Griškevičienė, buvusi pabradiškė, priėmusi pirmąją Komuniją iš kunigo rankų, jautriai prisimenanti kunigą, sukūrusi internetinį puslapį, skirtą 100 metinėms paminėti. Jos dėka Vilniaus Arkikatedroje, Paberžės bažnyčioje buvo aukojamos Šv. Mišios už kunigą. Ponia Jolanta atvykusi į minėjimą Panemunėlyje per Žolinę, dalinosi prisiminimais apie kun. Kazimierą ir atliko keletą Jo giesmių.

Didžiausia mano gyvenimo svajonė yra įkurti kampelį su kun. K. Vaičionio darbais Panemunėlyje, kad visi atvykstantys į mūsų kraštą, galėtų susipažinti su gausiu Jo kūrybiniu palikimu.

(Gražiausi gyvenimo metai (nuo 28 m. iki 49 m) paženklinti kančia, pažeminimais, alinančiu darbu lageriuose ir tremtyje.)